钦定古今图书集成/理学汇编/学行典/第055卷 > 朱子全书 > 《答张钦夫》
## 钦定古今图书集成/理学汇编/学行典/第055卷 > 朱子全书 > 《答张钦夫》

“己私既克，则廓然大公，与天地万物血脉贯通。爱之
理得于内，而其用形于外，天地之闲无一物之非吾
仁矣。此亦其理之本具于吾性者，而非强为之也。盖
己私既克，则廓然大公，皇皇四达，而仁之体无所蔽
矣。夫理无蔽，则天地万物血脉贯通，而仁之用无不
周矣。”然则所谓爱之理者，乃吾本性之所有，特以廓
“然大公而后在，非因廓然大公而后有也；以血脉贯
通而后达，非以血脉贯通而后存也。今此数句有少
差紊，更乞详之。爱之之理便是仁，若无天地万物，此
理亦无亏欠。于此识得仁体，然后天地万物血脉贯
通，而用无不周者，可得而言矣。”盖此理本甚约，今便将天地万物夹杂说，却鹘突了。夫子答子贡“博施济
众”之问，正如此也。更以“复见天地之心”之说观之，亦
可见。盖一阳复处，便是天地之心，完全自足，非有待
于外也。又如濂溪所云“与自家意思一般”者。若如今
说，便只说得“一般”两字，而所谓自家意思者，却如何
见得耶！

又

“视天下无一物之非仁”，此亦可疑。盖谓视天下无一
物不在吾仁中则可，谓物皆吾仁则不可。盖物自是
物，仁自是心，如何视物为心耶？